Spesiale taakspan om kwessies by Diepsloot te takelBheki Cele. (Foto: @GovernmentZA/Twitter) Bheki Cele, die polisieminister, het Vrydag ŉ spesiale taakspan aangestel om polisiëringskwessies deur inwoners van Diepsloot, ŉ informele nedersetting noord van Johannesburg, te takel. Cele het Vrydag met leiers vergader wat die Diepsloot-gemeenskap verteenwoordig ná gewelddadige betogings in die gebied plaasgevind het ná die afsterwe van ŉ polisiekaptein in die gebied. Kapt. Oupa Matjie is op 17 Januarie doodgeskiet terwyl hy verdagtes agternagesit het. Die gemeenskap het die strate ingevaar en aangevoer dat uitlanders die mees gewelddadige misdade pleeg in die digbevolkte nedersetting. Hulle het aan Cele gesê meeste van die persone is onwettig in die land. “Dit is inderdaad bevestig dat die vier verdagtes, wat in verband met dié misdaad in hegtenis geneem is, ongedokumenteerde uitlanders van Zimbabwe is. Dit is deur die departement van binnelandse sake bevestig,” het Cele gesê. “Ons onderneem ook dat die immigrasiebeamptes van die departement van binnelandse sake met die polisie se spanne sal saamwerk sodat ons ŉ duideliker prentjie kan kry van die status van persone in die nedersetting. Maar dit beteken nie dat die fokus slegs op uitlanders sal wees nie. Ons sal streng optree teen misdadigers, ongeag hul nasionaliteit.” Cele het inwoners gerus gestel dat hul besware dadelik aangespreek sal word en hy het ŉ spesiale taakspan aangestel om misdaad te takel. “Lede van die taktiesereaksie-eenheid (TRT) sal binne 24 uur in Diepsloot ontplooi om polisiesigbaarheid te verhoog. Die beamptes sal gereeld patrollies doen, soektogte uitvoer en padblokkades hou,” het Lirandzu Themba, Cele se woordvoerder, gesê. “Ander lede van die SAPD sal teen Maandag by die spesiale taakspan aansluit. Dit sluit beamptes van misdaadintelligensie, openbare orde en forensiese dienste in.” Themba het gesê speurders sal ook na ou sake kyk en bewerings dat sommige ondersoeke, waar onwettige immigrante betrek word, nie opgelos word nie.